## El CECOPI avança amb el pla d’intensificació d’aigualejos en carrers de municipis afectats per la DANA

*** El CECOPI remetrà a la Confederació Hidrogràfica del Xúquer un llistat de les zones prioritàries per a la neteja de llits i barrancs
* La secretària autonòmica informa d’una nova anàlisi dels indicadors dels municipis per a reavaluar la situació de l’emergència**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La secretària autonòmica ha explicat que en la reunió del CECOPI, en la qual han participat els alcaldes dels municipis que mantenen l’emergència en situació 2, s’ha abordat l’evolució del pla d’intensificació d’aigualejos en els carrers. Irene Rodríguez ha assenyalat que “la setmana passada es van rebre sol·licituds de deu municipis diferents, en els quals s’ha estat treballant de manera intensa”. Estos municipis són Catarroja, Gestalgar, Algemesí, Riba-roja de Túria, Utiel, Chiva, Albal, Benetússer, Torrent i Xirivella.

En este sentit, la portaveu del CECOPI ha assegurat que “seguirem la intensificació d’estos treballs segons les necessitats que van establint els municipis”. Rodríguez també ha volgut destacar la “necessitat de coordinar millor estos treballs amb els ajuntaments per a poder garantir una major efectivitat”.

La secretària autonòmica ha detallat que, durant la reunió del CECOPI, els alcaldes han reclamat “la retirada de canyes i residus que s’han anat acumulant en llits i barrancs”. Rodríguez, al respecte, ha concretat que la importància d’esta tasca també està relacionada amb la qüestió de la prevenció d’incendis forestals, per la qual cosa “es facilitarà a la Confederació Hidrogràfica del Xúquer un llistat de les zones més pròximes a nuclis urbans, o a urbanitzacions, i que poden ser més delicades, per a intentar coordinar i prioritzar la neteja d’estos punts més sensibles”.

Finalment, la secretària autonòmica ha informat que “hui acabava el termini per a la remissió dels indicadors per a la revisió de la situació d’emergència en cada un dels municipis”. Rodríguez ha assegurat que “una vegada rebuda la informació dels diferents organismes, conjuntament es començarà el treball per a la classificació i catalogació d’estos indicadors i poder reavaluar la situació de l’emergència”.

Fecha: 11/02/2025